Diari Oficial de la Generalitat Valenciana


Sumari del DOGV 5455, del 21-02-2007 (2007/2128)

RESOLUCIÓ d'1 de febrer del 2007, de la Subsecretaria de la Conselleria de Cultura, Educació i Esport per la qual es convoca la constitució de la borsa d'ocupació per a substitucions temporals en llocs de treball del grup D, cuiners/es (Codi D01).
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5455

Data del DOGV
:   21-02-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/2128


Data del document
:   01-02-2007

Organisme emissor
:   Conselleria de Cultura, Educació i Esport

Tipus de document
:   Resolució

Correcció d'errades

 Descriptors 

:   * personal de serveis
    * treball temporal
    * administració regional
    * concurs administratiu

L'Orde de 4 d'octubre del 2005 del conseller de Justícia i Administracions Públiques per la qual es delega competències en matèria de personal en determinats òrgans de l'administració del Govern Valencià, disposa la constitució de borses d'ocupació específiques per a substitucions temporals en llocs d'atenció directa en l'àmbit de la Conselleria de Cultura, Educació i Esport, delegant en la Subsecretaria el nomenament i cessament del personal funcionari interí en tals supòsits.
Així mateix, l'esmentada Orde disposa que la constitució de les borses ha de respectar els criteris establits en l'Orde de 10 de novembre del 2004 de la Conselleria de Justícia i Administracions Publiques, sobre regulació de borses d'ocupació temporal. Esta última va ser derogada per l'Orde de 17 de gener del 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià.
En virtut d'això i fent ús de les facultats que té delegades, esta Subsecretaria resol:
Primer
Convocar la constitució de borsa d'ocupació per a la contractació laboral temporal en llocs de cuiners/es que tinguen com a objecte la substitució de personal per incapacitat temporal, llicència per maternitat, llicència per matrimoni, llicència sense retribució, plans de vacacions, permís sindical i acumulacions de tasques, en llocs d'atenció directa adscrits als centres d'ensenyança de l'àmbit de la Conselleria de Cultura, Educació i Esport, de conformitat amb el que establix l'Orde de 17 de gener del 2006, de la Conselleria de Justícia, Interior i Administracions Públiques.
Segon
Les comissions delegades específiques creades a l'empara de l'article 3 de l'Orde de 4 d'octubre del 2005, procediran a la baremació dels mèrits que acompanyen les instàncies presentades amb motiu de la present convocatòria en la província respectiva, i podran nomenar a este efecte personal col·laborador.
Tercer
En tot cas, per a formar part de la borsa del grup D caldrà estar en possessió del Graduat Escolar, Formació Professional de primer grau o equivalent.
- La possessió dels requisits s'acreditarà abans de la contractació, en el termini que es concedisca a este efecte.
- Així mateix, haurà d'acreditar-se en tal termini la formació com a manipulador/a d'aliments, d'acord amb el Reial Decret 202/2000 d'11 de febrer i el Decret 73/2001 de 2 d'abril del Consell.
Quart
L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits desplegat l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà el de major percentatge de minusvalidesa. Si encara persistira l'empat caldrà ajustar-se a la puntuació obtinguda en cada apartat del barem començant pel primer. Si persistix l'empat, es dirimirà a favor del sol·licitant de més edat.
Quint
Els aspirants seran ordenats prenent en consideració els mèrits següents:
1. Experiència professional:
- Temps de servicis prestats en llocs de treball del grup D, cuiners/es, de naturalesa laboral de l'administració del Govern Valencià, o dels seus organismes autònoms les competències dels quals en matèria de personal s'exercisquen per la Conselleria de Justícia, Interior i Administracions Públiques segons el que disposa l'article 27 del Text Refós de la Llei de Funció Pública Valenciana: 0,35 punts per cada mes complet de servici en actiu.
- Temps de servicis prestats en llocs de treball de l'administració del Govern Valencià, o dels seus organismes autònoms, les competències dels quals en matèria de personal s'exercisquen per la Conselleria de Justícia, Interior i Administracions Públiques segons el que disposa l'article 27 del Text Refós de la Llei de Funció Pública Valenciana, no previstos en l'anterior apartat: 0,13 punts per cada mes complet de servici en actiu.
- Temps de servicis prestats en altres administracions públiques en llocs que pertanguen al grup D, de naturalesa laboral i de categoria cuiners/es: 0,05 punts per cada mes complet de servici en actiu.
- El màxim de punts a obtindre pel present apartat serà de 28 punts.
2. Proves selectives:
Per cada exercici superat en proves selectives per a l'ingrés en l'administració del Govern Valencià realitzades a partir del Decret d'oferta de l'any 1999, o alguna part de les proves obligatòries i eliminatòries dels processos selectius del Pla d'Estabilitat, en el mateix grup de titulació, sector o categoria del lloc a cobrir: fins a un total de 13 punts per haver superat la totalitat dels exercicis eliminatoris del procés selectiu, o si és el cas, una puntuació proporcional al nombre d'exercicis aprovats. Només es podran al·legar exercicis superats en l'última oposició convocada per a l'accés al grup de titulació i especialitat o categoria de què es tracte.
3. Valencià:
- El coneixement de valencià es puntuarà d'acord amb la distribució següent:
- Certificat de coneixement oral: 0,75 punts.
- Certificat de grau elemental: 1 punt.
- Certificat de grau mitjà: 2 punts.
- Certificat de grau superior: 4 punts.
Només es computarà el certificat de major nivell.
4. Idiomes comunitaris:
- Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre: especialitat Llengües Estrangeres, sempre que tals títols no hagen sigut objecte de valoració per un altre apartat del barem.
5. Altres titulacions:
- Per la possessió de títols acadèmics iguals o superiors al que siga exigit per a l'exercici dels llocs a cobrir: 1,5 punts per títol fins a un màxim de 3 punts.
6. Personal discapacitat:
- Quan el grau de minusvalidesa siga igual o superior al 33 per cent : 2,5 punts.
- Quan el grau de minusvalidesa siga igual o superior al 65 per cent: 5 punts.
Sext
Els mèrits que s'acaben de relacionar s'acreditaran:
1. Experiència professional: certificacions oficials expedides per l'òrgan competent de l'administració corresponent.
Només als efectes del present barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de sol·licitud d'integració en la borsa.
2. Valencià: certificacions oficials expedides o homologades per la Junta Qualificadora de Coneixements del Valencià.
3. Idiomes comunitaris: certificacions o titulacions oficials expedides o homologades per òrgan competent (no serà suficient acreditació la presentació de paperetes).
4. Altres titulacions: titulacions acadèmiques oficials expedides per òrgan competent.
5. Personal discapacitat:
- Certificat justificatiu del grau de minusvalidesa igual o superior al 33 per cent expedit per l'òrgan competent.
- Certificat de capacitats a efectes de demanda d'ocupació, o si és el cas, l'acreditació d'haver-lo sol·licitat.
La documentació presentada, si fóra còpia de l'original, haurà d'anar degudament confrontada.
Sèptim
1. Els aspirants presentaran la sol·licitud d'inscripció, el full d'autobaremació i la documentació acreditativa dels mèrits al·legats.
2. La documentació requerida haurà de presentar-se en el termini de deu dies hàbils, comptats des de l'endemà de la publicació de la present resolució en el Diari Oficial de la Comunitat Valenciana, en la Direcció Territorial de la Conselleria de Cultura, Educació i Esport de la província on residisca o en qualsevol de les oficines públiques previstes en l'article 38 de la Llei 30/1992 de Règim Jurídic de les Administracions Públiques i del Procediment Administratiu Comú.
3. En el cas que el nombre de sol·licituds que es presente siga molt nombrós en relació als llocs que es preveja cobrir, les comissions delegades específiques podran establir el nombre total de persones que hagen d'integrar la borsa, per la qual cosa es podrà adoptar el criteri de no baremar els aspirants que no superen una determinada puntuació mínima segons l'autobarem presentat.
4. Una vegada baremats, la composició provisional de la borsa es farà pública en la pàgina web de la Conselleria de Cultura, Educació i Esport i en els taulers d'anuncis de la seu central i direccions territorials de la Conselleria de Cultura, Educació i Esport.
5. Els aspirants disposaran d'un termini de 10 dies per a formular les reclamacions que estimen oportunes en relació amb la puntuació atorgada. Les comissions delegades específiques estudiaran les al·legacions presentades i, en el termini màxim d'un mes, formularan proposta del llistat definitiu a la Subsecretaria, que dictarà una resolució i ordenarà la seua publicació en els llocs indicats anteriorment.
6. La sol·licitud d'inscripció i el full d'autobaremació a què es referixen els punts precedents, s'acompanyen com a annexos I i II a la present resolució.
Els mèrits que no s'acrediten de la forma establida en l'apartat sext no es valoraran; els mèrits acreditats hauran d'haver sigut obtinguts fins a la data de finalització del termini de presentació de sol·licituds d'inscripció en la borsa.
7. El personal laboral que cesse en llocs de cuiners/es d'esta Conselleria, una vegada finalitzat el termini establit en l'apartat anterior, disposarà igualment de deu dies, comptats a partir de la data del cessament, per a presentar davant de la Comissió Delegada Específica corresponent a la província on residisca la sol·licitud d'inscripció en la borsa convocada per mitjà de la present resolució i el full d'autobaremació amb la documentació acreditativa dels mèrits al·legats, en les mateixes oficines referides en el punt 2 d'este apartat.
Els mèrits al·legats hauran d'haver-se obtingut amb anterioritat a la finalització del termini de presentació de sol·licituds que s'obri amb la publicació de la present resolució.
El personal cessat que no present la sol·licitud d'incorporació en el termini previst s'entendrà que ha perdut el seu dret.
Contra la present resolució que posa fi a la via administrativa es pot interposar recurs de reposició, amb caràcter potestatiu, davant del conseller de Justícia, Interior i Administracions Públiques, en el termini d'un mes a partir de l'endemà de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si no es recorre en reposició, i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciós Administrativa, els interessats poden interposar recurs contenciós administratiu davant del Jutjat Contenciós Administratiu de València, en el termini de dos mesos a comptar de l'endemà de la publicació d'esta resolució.
València, 1 de febrer de 2007.- La subsecretària (p.d. Orde de 4 d'octubre de 2005, DOGV núm. 5.108 de 6.10.2005): Alida Mas Taberner